**V Prešove sa uskutočnila konferencia venovaná profesorovi Mikulášovi Russnákovi**

Dňa 11.10.2011 sa konala na Gréckokatolíckej teologickej fakulte Prešovskej univerzity v Prešove medzinárodná vedecká konferencia vedeckého projektu VEGA s názvom *Ekumenický aspekt života a diela profesora Mikuláša Russnáka (1878 – 1954) v kontexte súčasného medzináboženského dialógu*. Hlavným organizátorom konferencie bola Katedra filozofie a religionistiky GTF PU v Prešove pod vedením vedúceho projektu, doc. Andreja Slodičku. Spoluorganizátormi konferencie boli Gréckokatolícke arcibiskupstvo Prešov, Wydział Teologiczny UŚ w Katowicach, Stowarzyszenie teologów ekumenistów w Polsce, Spolok sv. Cyrila a Metoda v Michalovciach a Beskidzki Instytut Nauk o Człowieku.

Vedeckú konferenciu otvoril vedúci projektu, doc. Andrej Slodička, ktorý zároveň predstavil všetkým prítomným vedeckú monografiu s názvom *Univerzitný profesor Mikuláš Russnák (1878 – 1954) v súradniciach času a doby*, ktorá vyšla v rámci riešenia tohto vedeckého projektu. Po prezentácii monografie nasledoval príhovor prof. Petra Šturáka, dekana GTF, ktorý vyjadril radosť nad vedeckým spracovaním života a diela univerzitného profesora Mikuláša Russnáka, velikána Gréckokatolíckej cirkvi na Slovensku.

Ako prvý odznel príspevok Dr. Jaroslava Coraniča, spoluriešiteľa projektu, ktorý vo svojej prezentácii analyzoval život a pôsobenie prof. Mikuláša Russnáka v historickom priereze. Ďalším prednášateľom bol zástupca projektu, prof. Vojtech Boháč, ktorý predstavil aktualizované liturgické dielo Mikuláša Russnáka, pričom podotkol dôležitý fakt, že po M. Russnákovi zostalo vyše 191 zväzkov vedeckých prác. Na ekumenickú modlitbu svedkov viery 20. storočia poukázal predseda Spoločnosti teológov ekumenistov v Poľsku, prof. Józef Budniak, z Teologickej fakulty UŚ v Katowicach. Vedúci projektu, doc. Andrej Slodička, prezentoval katolícku doktrínu v reflexii Mikuláša Russnáka z aspektu ekumenického dialógu. Dr. Marek Rembierz z Fakulty etnológie a náuk o edukácii UŚ v Katowicach poukázal na náboženskú skúsenosť a svojráznosť teológie strednej a východnej Európy v myslení M. Russnáka a Jána Pavla II. Ďalej nasledovali príspevky spoluriešiteľov projektu – doc. Michal Hospodár analyzoval dielo *Tožestvo svjataho liturgizovanija*, Dr. Mária Poliaková prezentovala duchovný život M. Russnáka pod názvom *Sväté písmo a modlitba v živote a diele Mikuláša Russnáka*, doc. František Čitbaj predstavil uvedenie nového manželského práva promulgovaného v motu proprio *Crebrae allatae* v Prešovskej eparchii v kontexte M. Russnáka, Dr. Ľubomír Petrík prezentoval kazateľskú tvorbu prof. M. Russnáka a Dr. Monika Slodičková analyzovala dielo *Festum Christi Regis et Orientales – Sviatok Krista Kráľa a východní*, pričom predstavila projekt Mikuláša Russnáka a jeho víziu slávenia tohto „západného“ sviatku u katolíkov byzantského obradu. Nakoniec odznela prednáška Dr. Stanisława Ciupku z Poľska pod názvom *Represie voči duchovenstvu kresťanských cirkví v stalinovskom období v štátoch východného bloku s prihliadnutím na život a dielo Mikuláša Russnáka*.

Záver konferencie sa niesol v duchu zaujímavej diskusie, ktorá jednoznačne vyústila do konštatovania, že hoci sa menovaný projekt o Mikulášovi Russnákovi chýli ku koncu, zďaleka nie je ukončené vedecké bádanie jeho veľkého diela, vďaka ktorému ho právom môžeme nazvať „Tomášom Akvinským“ Gréckokatolíckej cirkvi na Slovensku.

Monika Slodičková